Li tkun gay hija għażla? Tort tagħna li t-tifla hi lesbjana? Din marda li tista' tfiq minnha? Jew xi fażi li tgħaddi? Kif se ngħidu lil tal-familja? Min jaf x'se jgħidu n-nies! Ibni gay tista' taqbdu l-AIDS? Jekk naċċetta lil ibni gay inkun qed immur kontra l-Knisja? X'jiġifieri bisesswali, trans u intersex? Ibni se jsofri minn xi diskriminazzjoni? Nattendi għall-unjoni ċivili ta' binti? U jekk trid tadotta?... Grupp ta' ġenituri bi wlied gay diġà ffaċċjaw dawn il-mistoqsijiet – u ħafna oħrajn – u qed jagħtu t-tweġiba tagħhom. Tweġiba mhux mill-kotba imma mill-esperjenza, mit-taqbidiet u mill-uġigħat, imma wkoll mill-ferħiet u r-rebħiet li ġarrbu. Drachma Parents' Group għadhom kemm ippubblikaw il-ktieb Uliedna Rigal: 50 mistoqsija u tweġiba għal ġenituri ta' wlied LGBTIQ biex jaqsmu l-esperjenza tagħhom ma' oħrajn. Drachma Parents' Group huwa grupp ta' ġenituri Nsara bi wlied lesbjani, gay, bisesswali, trans, intersex jew questioning (LGBTIQ). Ommijiet u missirijiet li jissapportjaw ġenituri oħrajn bħalhom li qed isibuha diffiċli jifhmu, jaċċettaw u jkunu ta' sapport huma stess għal uliedhom li qed jgħixu din ir-realtà. Din l-esperjenza għall-bidu tista' tkun xokk, veru, imma x-xewqa ta' Drachma hi li dan il-ktieb ikabbrek bħala persuna u bħala ġenitur, jgħinek tħobb lil ibnek jew bintek bla kundizzjoni, u tiskopri li wliedna huma tabilħaqq rigal! Dan il-ktieb huwa għodda tajba mhux biss għall-ġenituri imma wkoll għall-edukaturi u kull min hu f'kuntatt mar-realtà LGBTIQ. Il-ktieb huwa produzzjoni ta' Horizons li ġentilment offrew li l-qligħ kollu jmur biex jgħin lil Drachma fil-missjoni tagħha. Il-ktieb jinsab għall-bejgħ mill-ħwienet tal-kotba ewlenin, Horizons, BDL jew Drachma Parents Group (7944 2317; 2741 7034).